Document ID: 32008D0339

KOMISIJAS LĒMUMS
(2008. gada 25. aprīlis),
ar ko groza XI pielikumu Padomes Direktīvai 2003/85/EK attiecībā uz tādu laboratoriju sarakstu, kuras ir pilnvarotas rīkoties ar dzīvu mutes un nagu sērgas vīrusu
(izziņots ar dokumenta numuru K(2008) 1577)
(Dokuments attiecas uz EEZ)
(2008/339/EK)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 2003. gada 29. septembra Direktīvu 2003/85/EK par Kopienas pasākumiem mutes un nagu sērgas kontrolei, ar kuru atceļ Direktīvu 85/511/EEK un Lēmumus 89/531/EEK un 91/665/EEK un groza Direktīvu 92/46/EEK (1), un jo īpaši tās 67. panta 2. punktu,
tā kā:
(1)
Direktīvā 2003/85/EK ir noteikti obligātie kontroles pasākumi, kas jāpiemēro mutes un nagu sērgas uzliesmojuma gadījumā, un daži profilakses pasākumi, kuru mērķis ir vairot kompetento iestāžu un lauku iedzīvotāju informētību par minēto sērgu un sagatavotību tai.
(2)
Direktīvā 2003/85/EK izklāstītajos aizsargpasākumos iekļauts noteikums, ka dalībvalstīm jānodrošina, ka darbības ar pētniecībai, diagnostikai vai ražošanai paredzētu dzīvu mutes un nagu sērgas vīrusu atļauts veikt vienīgi tādās apstiprinātās laboratorijās, kuras ir uzskaitītas minētās direktīvas XI pielikumā.
(3)
Direktīvas 2003/85/EK XI pielikuma A daļā uzskaitītas valstu laboratorijas, kuras ir pilnvarotas rīkoties ar pētniecībai un diagnostikai paredzētu dzīvu mutes un nagu sērgas vīrusu.
(4)
Dānija ir oficiāli informējusi Komisiju par pārmaiņām tās valsts mutes un nagu sērgas references laboratorijas administrēšanā.
(5)
Latvija un Slovēnija ir oficiāli informējušas Komisiju par to, ka šo valstu attiecīgās referenču laboratorijas vairs neatbilst 65. panta d) punktā paredzētajiem drošības standartiem, tāpēc tās jāsvītro no Direktīvas 2003/85/EK XI pielikuma A daļas.
(6)
Nīderlande ir oficiāli informējusi Komisiju par pārmaiņām tās valsts mutes un nagu sērgas references laboratorijas nosaukumā.
(7)
Drošības apsvērumu dēļ ir svarīgi regulāri atjaunināt Direktīvā 2003/85/EK iekļauto sarakstu ar laboratorijām, kuras ir pilnvarotas rīkoties ar dzīvu mutes un nagu sērgas vīrusu.
(8)
Tāpēc Direktīvas 2003/85/EK XI pielikuma A daļā iekļautais saraksts ar laboratorijām, kuras ir pilnvarotas rīkoties ar dzīvu mutes un nagu sērgas vīrusu, jāaizstāj ar šā lēmuma pielikumā izklāstīto sarakstu.
(9)
Šajā lēmumā paredzētie pasākumi ir saskaņā ar Pārtikas aprites un dzīvnieku veselības pastāvīgās komitejas atzinumu,
IR PIEŅĒMUSI ŠO LĒMUMU.
1. pants
Direktīvas 2003/85/EK XI pielikuma A daļu aizstāj ar tekstu šā lēmuma pielikumā.
2. pants
Šis lēmums ir adresēts dalībvalstīm.
Briselē, 2008. gada 25. aprīlī

Labels: 7
0
18
6